送劉希道龍圖赴秦亭
作者：呂陶
朝代：宋

paragraphs: 君子異衆人，所繫惟大節。
著見在功業，何嘗一毫缺。
幽能動金石，明可貫日月。
其間有用舍，舒卷不同轍。
言之尺與尋，輕重自區别。
公以道德進，義操非孑孑。
早歲在言路，屢補衮衣闕。
一語定大計，永祚慶綿瓞。
西來委重鎮，遠業粗施施。
岷峨固不動，江漢亦澄澈。
譬如公輸木，巨細歸檃括。
又如后夔音，合止付椌楬。
爾其遂生成，吾豈任呴沬。
愚者多競利，破産營酒蘖。
官緡逋數萬，私計鮮毫髮。
雖云鬻兒女，未免就縲紲。
巨械壓羸頸，重箠困流血。
亦有凍餒斃，枯骸不藏穴。
兹事關進退，聞之宜結舌。
壯哉仁者勇，拜疏爲論列。
詔書即日下，蠲除允公說。
皇慈極霶霑，治體非眇末。
推此不忍心，疲瘵庶全活。
方將秦川命，又仗元師鉞。
何時歸廊廟，民望甚饑渴。
天網舉無外，海勢包有截。
威德廣所被，神武專不殺。
兩階虞舜舞，六月宣王伐。
梯航走琛贐，早夜畏鞭撻。
相因太倉粟，紅腐以時發。
已朽外府貫，浩蕩流不竭。
乘此全盛力，萬事易裁割。
泰山可轉徙，巨浸可壅遏。
深惟漢唐治，丞輔次臯卨。
弱翁知故事，論議頗諄切。
開府善守文，規模亦宏闊。
敢告天子聖，邦基繫明哲。
斯言得之公，非以爲容悦。